Dôvodová správa

A. Všeobecná časť

Návrh opatrenia, ktorým sa mení a dopĺňa opatrenie Ministerstva zdravotníctva Slovenskej republiky č. 07045/2003 z 30. decembra 2003, ktorým sa ustanovuje rozsah regulácie cien v oblasti zdravotníctva v znení neskorších predpisov (ďalej len „návrh opatrenia“) sa predkladá ako iniciatívny materiál.

Účelom navrhovanej úpravy prílohy č. 4 opatrenia je úprava regulovaných cien v segmente záchrannej zdravotnej služby, v segmente urgentných príjmov, hospicov, mobilných hospicov, domov ošetrovateľskej starostlivosti, agentúr domácej ošetrovateľskej starostlivosti a u zariadení sociálnych služieb a zariadení sociálnoprávnej ochrany detí a sociálnej kurately (ďalej len „zariadenie sociálnej pomoci“) v nadväznosti na zvýšené vstupné ekonomicky oprávnené náklady poskytovateľov zdravotnej starostlivosti, ktorí majú povolenie na prevádzkovanie ambulancie záchrannej zdravotnej služby, poskytovateľov zdravotnej starostlivosti, ktorí majú povolenie na prevádzkovanie všeobecnej nemocnice alebo špecializovanej nemocnice, ktorá má urgentný príjem 1. typu, alebo urgentný príjem 2. typu pre deti alebo pre dospelých, poskytovateľov zdravotnej starostlivosti, ktorí majú povolenie na prevádzkovanie hospicov, mobilných hospicov, domov ošetrovateľskej starostlivosti, agentúr domácej ošetrovateľskej starostlivosti a zariadení sociálnej pomoci. Ide o rast osobných nákladov z dôvodu zmien platných od 1. januára 2027 vyplývajúcich zo zmeny minimálnej mzdy, t. j. zmeny minimálnych mzdových nárokov zamestnanca a zo zmeny vyplývajúcej z ustanovení o odmeňovaní niektorých zdravotníckych pracovníkov (§ 80a až 80b) podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, t. j. zmeny základnej zložky mzdy vplyvom rastu priemernej mzdy v národnom hospodárstve a jej násobku podľa koeficientu u zdravotníckych pracovníkov. Ide o subjekty, ktoré poskytujú neodkladnú zdravotnú starostlivosť a ošetrovateľskú starostlivosť prevažne v nepretržitej prevádzke.

Dôvodom navrhovanej úpravy regulovaných cien za poskytovanie zdravotnej a ošetrovateľskej starostlivosti je, že uvedené zmeny budú mať priamy dopad na zvýšenie ekonomicky oprávnených nákladov týchto subjektov, pričom tieto nie sú zohľadnené v súčasnosti platnej regulovanej cene pre ambulancie záchrannej zdravotnej služby, platnej regulovanej cene pre urgentné príjmy, platnej regulovanej cene hospicov, mobilných hospicov, domov ošetrovateľskej starostlivosti, agentúr domácej ošetrovateľskej starostlivosti a platnej regulovanej cene pre zariadenia sociálne pomoci, čo môže mať negatívny vplyv na kvalitu poskytovania zdravotnej starostlivosti, preto je potrebné zvýšené ekonomicky oprávnené náklady premietnuť do výšky regulovaných cien pre tieto segmenty poskytovania zdravotnej a ošetrovateľskej starostlivosti. 

Zámerom navrhovanej úpravy je zabezpečiť primerané krytie zvýšených ekonomicky oprávnených nákladov týchto subjektov v súvislosti s uvedenými zmenami tak, aby mohli plniť svoju funkciu v požadovanej kvalite a na adekvátnej úrovni.

Prijatie predloženého návrhu opatrenia bude mať vplyv na rozpočet verejnej správy, bude mať vplyv na podnikateľské prostredie, nebude mať sociálne vplyvy, vplyvy na životné prostredie, informatizáciu spoločnosti, vplyvy na služby verejnej správy pre občana a ani vplyv na manželstvo, rodičovstvo a rodinu.

Návrh opatrenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi Slovenskej republiky a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Navrhuje sa dátum účinnosti opatrenia na 1. januára 2027, okrem § 3j, ktorý nadobúda účinnosť 1. februára 2027.

Návrh opatrenia nie je predmetom vnútrokomunitárneho pripomienkového konania.

